Mooi is ewig
JY LEES NOU Mooi is ewig
Slegte nuus is maklik om in die hande te kry. Wêreldmarkte tuimel, internasionale banke maak hul deure toe en reuse-motorvervaardigers sukkel om kop bo water te hou. Mense maak bomme om ander mense mee uit te wis. Leiers verneuk en word verryk.
Ja, daar is elke dag groot nuus. Kyk maar rond in restaurante en jy sal sien dat die wonderlikste onderhandelings aan die gang is. Nuwe liefdes ontluik en nuwe drome begin. Só het een van my jonger
Hoe nodig het die hart nie om ander nuus te hoor as wat vanaand om sewe uitgesaai gaan word nie.
vriende onlangs met die nuus gekom: Dis sy! Die groot ontdekking: Die volmaakte vrou bestaan wel. Skielik is alles anders. Geen groter gebeurtenis het die planeet in eeue getref nie. Hierdie twee het ontdek waarvan geen ander aardbewoner nog ooit eens gedroom het nie. ’n Mens sien in hul oë hoe hulle die mensdom bejammer oor hul armoede en onkunde: Die armsalige res van ons wat nog nooit ’n liefde soos hulle s’n gevind het nie.
Hoe nodig het die hart nie om ander nuus te hoor as wat vanaand om sewe uitgesaai gaan word nie. Nie om soos ’n skilpad in sy dop te kruip en te maak asof slegte dinge nie gebeur nie, maar om te midde van die donker te sien dat daar ligte skyn. So kyk ek na die twee verliefdes en ek weet dat daar dinge groter as die aandnuus is. Dinge wat langer gaan hou. Want alles sal ophou, behalwe, meen Paulus, geloof, hoop en liefde. En die grootste hiervan is die liefde.